[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Szép jó napot kívánok, tisztelt képviselőtársaim! Szeretettel köszöntöm valamennyiüket, és köszöntöm mindazokat, akik a mai munkánkat követni fogják. Tájékoztatom önöket, hogy az ülés vezetésében Földi László és Hiszékeny Dezső jegyző urak lesznek a segítségemre. A szokásainknak megfelelően napirend előtti felszólalásokkal kezdünk. „Tessék választani!” címmel napirend előtti felszólalásra jelentkezett az MSZP képviselőcsoportjából Tóth Bertalan frakcióvezető úr. Parancsoljon, frakcióvezető úr, öné a szó.
Köszönöm a szót, elnök úr. Tisztelt Képviselőtársaim! Történelmi időket élünk. A rendszerváltás óta nem fordult olyan elő, hogy egy funkcióban lévő miniszterelnök megfenyegesse a saját népét. Ahogyan önök is tudják, március 15-én a jelenlegi miniszterelnök jogi és politikai szankciókkal fenyegette meg a változást akaró embereket. Több millió emberről beszélünk. Azt mondta, hogy aki nincs velünk, az ellenünk van. Ismerős, ugye? A múltból is ismerős lehet, hiszen keleti diktátorok szokták jogi és politikai szankciókkal megfenyegetni az ellenzéket. Ez a XXI. században Magyarországon elfogadhatatlan. Tisztelt Képviselőtársaim! Örültem volna annak, ha a jelenlegi miniszterelnök és a Fidesz képviselői ma bejöttek volna a munkahelyükre, bár nyilván most újra elszaladnak a szembesítés elől, és nyilván Dömötör államtitkár úr majd elmondja azt, hogy éppen milyen más egyéb elfoglaltságuk lehet. Viszont én csak négy indokot tudok elfogadni, hogy miért nincsenek itt. Az egyik indok az lehet, hogy éppen a közvilágítást javítják több nagyvárosban [[Dr. Rétvári Bence: Jaj, de humoros vagy!]] , és éppen igyekeznek 12 milliárd forintot visszaszerezni Tiborcz Istvántól, hogy vissza tudjuk fizetni az Európai Uniónak ezt a pénzt. Vagy indok lehet az, hogy Kósa Lajos 1300 milliárd forintját igyekeznek visszacsempészni valahogy a magyar költségvetésbe. Vagy éppen a Rogán Antal találmányát érintő nyomozásban tanúskodnak. Illetve a negyedik indok csak az lehet, hogy Semjén Zsolt elől egy jegesmedvét bújtatnak, mielőtt még ő azt kilövi. [[Dr. Rétvári Bence: Nem nevet a frakciód!]] Ezenkívül bármit is mondanak, az hazugság; ugyanolyan hazugság, amelyre kormányzásuk és politikájuk épül, amely sem nem keresztény, sem nem szociális, sem nem demokrata. Egyetlen célja van: Magyarország javainak megszerzése. A fideszes elitnek nem Magyarország, hanem Magyarország kifosztása az első. A Fidesz nemcsak hazudik, hanem fenyeget, lop és csal is, békétlenséget és gyűlöletet kelt határokon kívül és belül magyar emberek között, menekültek ellen uszít, de rengeteg pénzért több tízezer bevándorlót, közöttük bűnözőket is engedtek be ellenőrizetlenül. Demokráciáról és a többség akaratáról beszélnek, miközben kisebbségben vannak, és éppen készülnek elcsalni a választást. Mert mára pontosan tudjuk, hogy fideszes segítséggel kamupártok és bizniszpártok hozzájutottak magyar állampolgárok vagy éppen elhunytak adataihoz. Az a legnagyobb különbség a Fidesz és a fideszes politikusok és az általuk sokszor emlegetett reformkori nagyjaink között, hogy miközben Széchenyiék a saját vagyonukat áldozták Magyarországért, addig Orbánék az országot használják a saját vagyonuk növelésére. Tisztelt Képviselőtársaim! Az a kérdés, hogy hagyjuk-e; hagyjuk-e tovább a fideszes elitet hazudozni, lopni, csalni; hagyjuk-e azt, hogy Orbán kivezesse Magyarországot az Európai Unióból; hagyjuk-e magunkat megfélemlíteni és fenyegetni. Mi azt mondjuk, hogy nem. Elég volt! A hódmezővásárhelyi időközi polgármester-választás megmutatta, hogy a változást akarók többségben vannak. Ezt a többséget hívjuk április 8-án a szavazófülkékbe, mert Orbán rendszere leváltható, Magyarország pedig megjavítható. Most van rá esély, ezért mondjuk, hogy tessék választani: Kelet vagy Nyugat; béke vagy háború; múlt vagy jövő; lemaradás vagy fejlődés; a fideszes elit gazdagodása vagy mindenki jóléte; „vejedelemség” vagy köztársaság. Tisztelt Képviselőtársaim! Az MSZP-Párbeszéd-szövetséggel április 8-a után olyan Magyarországot építünk, ahol a hatalom a népet szolgálja, és az örökös harcot biztonságos, nyugodt fejlődés váltja fel. Mi egy európai Magyarországot, közös hazát szeretnénk. Ezért megint csak azt tudom mondani: akinek elege van Orbánok, Mészárosok, Tiborczok, Lázárok, Matolcsyk, Garancsik, Rogánok Magyarországából, azok április 8-án jöjjenek el szavazni! Szavazzanak a változás szövetségére, az MSZP-Párbeszéd jelöltjeire és Karácsony Gergely által vezetett listájára! Váltsuk le együtt ezt a cinikus, korrupt bandát! Közös jövőnkért, Magyarországért. Köszönöm a figyelmet.
Köszönöm szépen, képviselő úr. A képviselő úr elhangzott napirend előtti felszólalására Dömötör Csaba államtitkár úr válaszol. Parancsoljon, államtitkár úr! Öné a szó.
Köszönöm a szót, elnök úr. Az a tény, hogy mindenki számára ismert, hogy milyen témákban hívták össze a mai vitanapot, és az a tény, hogy ön ezekről a témákról szinte egyáltalán nem is beszélt, azt bizonyítja, hogy ennek a vitanapnak az összehívása kampánycélokat szolgált az MSZP részéről is. Az azért meredek, hogy önök emlegetnek fenyegetést, az a párt, amelyik 2006-ban a tömegbe lövetett [[Dr. Rétvári Bence és dr. Völner Pál: Így van!]] , a felelősöket pedig még ki is tüntette. Ez azért meglehetősen meredek. Én mindig érdeklődéssel hallgatom önöket itt a parlamentben, ahol rendszeresen tesznek jelentősnek tűnő javaslatokat. De azért arra érdemes felfigyelni, hogy két ilyen ülés között az MSZP mindennel foglalkozik, csak az ország dolgaival, illetve a saját maga által javasolt ügyekkel nem. Ehelyett leginkább azzal töltik az idejüket, hogy a pozíciókért marakodnak. Arról vitatkoznak szinte állandóan az egész ország előtt, hogy ki kivel fog össze, csatlakozhat-e például a Jobbik a bulihoz, ki hogyan lép vissza, ki lesz befutó helyen, csupa-csupa olyan ügy, ami nem a választókat érinti, hanem csak saját magukat. Az ország érdekei másodlagosak ebben a nagy hatalmi marakodásban. És az egész méltatlanságát jól jelzi az, hogy az elmúlt napokban az volt az egyik fő vitapontjuk a baloldali pártoknak, hogy akkor most Gyurcsány Ferenc ivott-e kerítésszaggatót vagy nem ivott, ittas volt-e vagy nem ezen vitatkoztak önök. Az az érzésünk [[Gőgös Zoltán: És te mit ittál? Mennyit ittál?]] , hogy a baloldal lassan a következő kongresszusát megtarthatja egy italmérésben vagy akár egy söntésben is, és ott gyorsan meg tudnak arról állapodni, hogy ki is húzza végül a legrövidebbet. [[13.10]] Nem tudjuk, hogy ebben a whiskys balhéban egyébként kinek van igaza [[Dr. Szakács László: Hogyhogy nem tudod?]] de azt látjuk, hogy a baloldalon megint Gyurcsány adja az ütemet, ő keveri a lapokat, ő osztja a lapokat, és ahogy a Czeglédy-ügyet elnézem, még a zsetonokat is ő terítheti. [[Gőgös Zoltán: És Kósával mi van?]] Abba mi egyébként nem szólnánk bele, hogy hogyan szondáztatják egymást a baloldalon, mert ennél mégiscsak beszédesebb az, hogy önök egy árnyékkormányt is hirdettek. [[Dr. Szakács László: Anyám örökölt négymilliárdot. Lali száma megvan?]] Ez azért fontos fejlemény, mert legalább mindenki láthatja, hogy az a veszély, amire a kormány és a kormánypártok felhívják a figyelmet itt hetente, nagyon is valós. Az egészségügyi fő emberük például, akit bejelentettek, a fizetős egészségügy mellett kampányolt, és a vizitdíj mellett is gyűjtött aláírást, tehát nem nagyon érdekli önöket, úgy látszik, hogy volt ebben a témában egy népszavazás. És arról már ne is beszéljünk, hogy Wittinghoff Tamás személyében egyenesen az egykor volt SZDSZ-ből igazolnak politikust. És ha ez még nem lenne elég, akkor rögzítsük, hogy Karácsony Gergely pártja tett egy javaslatot 30 százalékos jövedelemadó-kulcsra is, 30 százalékosra a mostani 15 helyett. [[Gőgös Zoltán: Azt Kósának kell fizetni, azt a 800 milliót!]] De a legnagyobb veszély mégiscsak abban van, hogy az MSZP árnyékkormányában keményvonalas bevándorláspárti embereket is találunk. Ott van például Mellár Tamás, aki azt mondta, hogy Európának meg kell tanulnia együtt élni a bevándorlással, és ő egyébként a kvóta mellett érvelt, kampányolt a népszavazáson. Nem mellékes dolog az, hogy úgy látszik, a baloldalnak már a tervei is megvannak arra, hogy hogyan hajtaná végre a betelepítést: Karácsonyék pártja már 2015-ben azt javasolta, hogy a nem használt laktanyákat nyissák meg a bevándorlók előtt [[Dr. Szakács László: Ti meg egyet meg is nyitottatok! Gőgös Zoltán: Azokat már rég szétlopták, nem vigyáztatok rá!]] , és volt olyan külföldről finanszírozott szervezet, amely ezt tetézte azzal, hogy azt mondta, az iskolákat és az óvodákat is meg kellene nyitni. Na, így már értjük, hogy Karácsony Gergely pártja miért szavazott tizennégyszer a beletelepítési kvóták mellett Brüsszelben. És egyébként, tisztelt frakcióvezető úr, önök is megszavazták ezt a kötelező betelepítési kvótát, nézze meg a november 16-ai jegyzőkönyvet az Európai Parlamentben. Azt is értjük innentől kezdve, hogy miért turnézik olyan nagy hévvel Karácsony Gergely olyan uniós vezetőknél [[Dr. Szakács László: Meghalt egy német milliárdos. Kellene Kósa száma!]] akik mind-mind bevándorláspártiak. Ugyanazt csinálja egyébként, mint Botka László, aki ígéretet tett a kerítés lebontására, miközben ezt egyébként letagadta volna a magyarok előtt. Ezért mondhatta azt az itt jelen lévő Bangóné képviselő asszony, hogy majd csak április 8. után ad választ arra, hogy akarnak-e betelepítést vagy nem. Ez nem fair, ez nem tisztességes a magyar választókkal szemben. Tehát így állunk. Nem nagyon sokat tudunk, elég keveset tudunk a terveikről [[Dr. Szakács László: A Mercedes főnöke is nagyon beteg. Lali száma nincs meg?]] de amit tudunk, az elég rémes, ez a legjobb szó: betelepítések, bevándorlás, durva adóemelés, fizetős egészségügy és visszalopakodó SZDSZ. Megmondom őszintén, nem tűnik csábító ajánlatnak, és egészen biztos vagyok benne, hogy a magyarok nem is fogják elfogadni. Köszönöm, hogy meghallgatott. [[Taps a kormánypártok soraiban. Bangóné Borbély Ildikó: Folytassuk tovább a lopást, ez a programotok!]]
Köszönöm szépen, államtitkár úr. Tisztelt Országgyűlés! „Meddig még?” címmel a Jobbik képviselőcsoportjából Z. Kárpát Dániel képviselő úr jelentkezett napirend előtti felszólalásra. Képviselő úr, öné a szó. Parancsoljon!
Tisztelt Elnök Úr! Tisztelt Ház! Szemmel látható, hogy a hódmezővásárhelyi történelmi fideszes bukás és vereség után a Fidesz egyáltalán nem revideálta álláspontját [[Dr. Rétvári Bence: Hol van Vona Gábor?]] , nem nézett magába, és nem kezdett el az egyébként nem olyan nagyszámú eredményéről beszélni, hanem továbbra is a politikai riválisok pocskondiázásával van elfoglalva, és az is látható, hogy a Fidesz-KDNP-nek nincsen programja, nincsen víziója Magyarország felemelését illetően, kizárólag a migrációs tematikával hajlandó amúgy hazug módon foglalkozni. Feltehetném itt államtitkár úrnak a kérdést, hogy el tudnak-e számolni Kósa Lajos utóbbi hetekben elhangzott nyilatkozataival, kiderült-e, hogy az évszázad pénzügyi merénylőjéről van szó vagy pedig az évezred balekjáról. Hozzáteszem, örülünk annak, hogy Kósa Lajos most legalább a forintról nem beszél, a devizahitel-károsultak hálásak lehetnek neki, hogy most nem dönti be az árfolyamot, vagy nem járul ehhez hozzá. Államtitkár úr, úgy gondolom, ezt a kérdést majdnem hogy felesleges önnek feltenni, mert a frakciója, a Fidesz-KDNP képviselői egyszerűen nem jönnek be a munkahelyükre. [[Dr. Rétvári Bence: Vona Gábor hol van?]] A gyávaság kormánya, amely masszívnak és erőteljesnek próbálja magát feltüntetni, nem jön be a munkahelyére. Mire veszik fel a fizetésüket? Hol vannak önök? [[Dr. Rétvári Bence: Vona Gábor miért nem jön be a munkahelyére?]] Államtitkár úr, közbebeszélhet, de ha biztosították volna a vitaképességet, akkor nyomhatott volna egy gombot, hozzájárulhatott volna egy érdemi vitához, mondjuk, a devizahitel-károsultak helyzetének rendezése érdekében. De önök gyávák voltak, megint gyávák voltak, ugyanúgy, ahogy a miniszterelnökük is gyáva, mert nem hajlandó leülni egy miniszterelnök-jelölti vitára Vona Gábor miniszterelnök-jelölttel. [[Szilágyi György: Úgy van!]] Szégyen, gyalázat, hogy egy magát erősnek demonstráló kormány ennyire gyáva, ennyire nem mer értelmes megoldásokról szóló vitákat folytatni! Ha már itt szóba került az, hogy a migrációval szemben az államtitkár úr szerint egyedül önök védik meg Magyarországot, sajnálattal kell jelentenem, hogy egyetlen kormány van és ismert Magyarországon, amely tudatos betelepítési önkéntes programot hajtott és hajt végre, ez pedig a Fidesz-KDNP. És ha az Európai Parlamentben az önök képviselői pár nappal ezelőtt támogatnak egy olyan költségvetést, amely támogat egy migránsalapot, támogatja migránsok letelepítését, lakhatását, idézőjeles beilleszkedését, akkor mégis hogy néznek a választóik szemébe, hogy jön a Soros-plakátrengeteg, és hogy jön az a retorikai szélhámosság, amit önök itt belföldön elvégeznek Németh Szilárd 2300 oltalmazottjának ismeretében? Fideszes képviselőtársaim, legyenek őszinték! A genfi egyezmény nem kötelezte önöket arra, hogy még lakhatási programot is kidolgozzanak a befogadottjaik számára. A genfi egyezmény arra sem kötelezte önöket, hogy a CSOK felvételi lehetőségeiről kiokosítsák ezeket az ideérkező idézőjeles urakat és hölgyeket. El kell hogy mondjam, amit önök csinálnak, az az évszázad szélhámossága: nincs programjuk, nincs víziójuk, nem mernek értelmes vitákba bocsátkozni, pedig még most is megtehetnék azt a hódmezővásárhelyi történelmi bukás után, hogy érdemi kérdésekről beszélnek, ahol azért látszólagos eredményeik vannak, mondjuk, a családpolitikáról. Elmondható az, hogy a Jobbik kormányra kerülve meg fogja tartani a családi adókedvezmények rendszerét, ki fogja bővíteni azokat, de mindenféle fideszes álommal szemben a legfontosabb területen önök elvéreztek: az élve születések száma… [[Dr. Völner Pál felé:]] Ne vigyorogjon, mert nem vicces a téma! Az élve születések száma megint csökkent, egy lakhatási válság, lakhatási kataklizma közepette önök nem képesek a magyar fiatalok számára maradást biztosítani ebben az országban. [[13.20]] Több százezren szavaznak a lábukkal pontosan azok közül, akik egyébként a jövő magyarjait világra hozhatnák és vállalhatnák itt Magyarországon, és bár államtitkár úr még mindig röhögcsél, ez annyira siralmas téma, hogy egy közös nemzeti minimumot kéne normális, kormányokon átívelő programmal letenni az asztalra. Na, önöknek ezért kellene az ilyen vitanapokon részt venni, meg azért, hogy a devizahitel-károsultak nyakába ne a piaci árfolyamú átváltást sózzák, hanem a felvételkori árfolyamon váltsuk vissza a hiteleiket, egy új elszámolási törvénnyel rendezzük a helyzetüket. De azt is el kell hogy mondjam önöknek, ha a migráció tárgykörében érdemi előrelépést terveznének, akkor támogatnák a Jobbik javaslatát, miszerint önálló határőrséget kell a fizikai határzárhoz vezényelni, és talán nem árusítottak volna kötvényeket olyan idegeneknek, gazdag migránsoknak, akik érdemi nemzetbiztonsági kockázatot jelentve beköltözhettek ebbe az országba, legalábbis letelepedési joghoz juthattak. De mindezen kérdésfelvetéseknek akkor lenne értelme, ha a Fidesznek lenne programja, mert a Jobbiknak van programja, ha a Fidesznek lenne víziója, mert önökkel szemben a Jobbiknak van víziója, és miközben önök egyetlen témára leszűkítve kampányolnak, a miniszterelnökük fenyegetőzik, jogi és politikai szankciókkal, következményekkel fenyegeti az ellenzéket, addig az egyetlen lehetséges kormányváltó erő, a Jobbik programpontjai mentén járja az országot. Meg fogjuk nyerni a választást, és nem fenyegetőzöm, megígérem önöknek, ha megnyertük a választást, elkezdődik az elszámoltatás. Köszönöm a lehetőséget. [[Taps a Jobbik soraiban.]]
Köszönöm szépen, képviselő úr. Képviselő úr elhangzott napirend előtti felszólalására a kormány nevében Dömötör Csaba államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Ami a devizahiteleseket illeti, a Jobbik ebben az ügyben is mást cselekszik és mást mond, mert amikor erről kellett dönteni a parlamentben, akkor Gyurcsánnyal és a szocialistákkal együtt a Jobbik számos politikusa, például Vona Gábor sem szavazta meg a bankok elszámoltatását és a forintosítást, így ha önökön múlt volna, akkor a bankok jártak volna jól. [[Dr. Völner Pál: Úgy van!]] Ami a családpolitikai intézkedéseket illeti erre is utalt -, arra kérném, hogy egyeztessen az újdonsült szövetségesükkel, az LMP-vel, mert ők szeretnék eltörölni az új lakásokra vonatkozó CSOK-ot, mint ahogy a családi adókedvezményeket is szeretnék átalakítani. [[Demeter Márta: Olvasd el a programot!]] Az önök programjában, képviselő asszony, ön is tudja nagyon jól, az a kifejezés szerepel, hogy ennek véget kell vetni. Kérem, nézze meg! [[Demeter Márta közbeszól.]] Még egy dolgot szeretnék mondani ezzel kapcsolatban, tehát itt egyeztessenek. Engedje meg, hogy egy korábbi történetre utaljak vissza! Korábban a szocialisták szerveztek egy éhségmenetet, úgy, hogy egyébként a vezetőik százmilliomosok voltak, és nem véletlenül nevezték ezt el a hataloméhség menetének. Ezt azért mondom el önnek, mert a Jobbik az elmúlt években szintén megszervezte a saját maga hataloméhség-menetét. [[Moraj a Jobbik soraiban.]] Nem tudni pontosan, hogy ezért kit terhel a felelősség, a pártelnököt vagy az egész pártot, de az a helyzet, hogy egy nemzeti pártból tudatosan egy olyan pártot szerveztek, amelynek annyira eladták a lelkét, hogy teljes hasonulást hajtott végre a baloldallal. [[Közbeszólások a Jobbik soraiból.]] Így már a Gyurcsány-Vona-paktum egyáltalán nem tartozik a politikai sci-fi világába, és ha ezen két szereplőn múlik, akkor ez össze is jönne, így a szemkilövetők és az egykori gárdisták turbékolása az elmúlt 30 év egyik legmeredekebb mutatványává emelkedik. [[Z. Kárpát Dániel: Miről beszélsz? A kötvényekkel mi lesz? Válaszolj a kérdésekre! Elnök úr! Közbeszólások a Jobbik soraiból.]] A Jobbik vagy a pártelnök hataloméhségét jól mutatja, hogy simán együttműködnek azokkal, akiket korábban a legfőbb politikai riválisuknak tartottak. Például az LMP-ről önök korábban azt mondták, hogy nyálas, belső-pesti politikájukkal nemigen rúghatnak labdába, és hogy nem találnak mást a hátizsákjukban, csak az SZDSZ lerágott csontjait. [[Dr. Szél Bernadett: Kicsi képzavar.]] Ilyen véleménnyel voltak önök azokról, akikkel most együttműködnek. Egy alkalommal Vona Gábor lassan mondta, hogy mindenki megértse, az MSZP-vel, LMP-vel a Jobbik nem fog össze. Ehhez képest, miután a Jobbikot már felvásárolták [[Z. Kárpát Dániel: Válaszolj a kérdésre!]] most a többi ellenzéki jelölt kivásárlásának áll fenn a gyanúja, erről szólnak a már bejelentett visszalépések. [[Szávay István: Bízzad már ránk, hogy kivel fogunk össze!]] Ha ez bebizonyosodik, akkor az a korrupció legdurvább formája. A Jobbik totális arcvesztése egyébként sok más ügyben is tetten érhető. Ön említette a bevándorlás kérdését, úgyhogy erre is reagálnék. Mégiscsak itt vagyunk egy súlyos bevándorlási válság közepén, nyomás van az országon, most dől el, hogy sikerül-e Magyarországot megtörni. Erre mit csinál a Jobbik? Úton-útfélen a baloldallal együtt támadja a kormány lépéseit. [[Z. Kárpát Dániel: Ti becsaptátok az embereket!]] Ennek főbb mérföldköveire egyébként jól emlékszünk. [[Szilágyi György: Örülünk ennek az ezer embernek, nagyon örülünk neki!]] Nem szavazta meg a kvótaellenes alkotmánymódosítást [[Zaj, moraj, közbeszólások a Jobbik soraiból. Az elnök csenget.]] , ön is nagyon jól tudja, itt ültek és nem szavazták meg. A határzárra azt mondták, hogy egy kudarc [[Szilágyi György közbeszól.]] és az egészet súlyosbítandó Vona Gábor arról merengett egy isztambuli fórumon, hogy kilépne az Európai Unióból, és igazi testvéreivel fogna össze, azt is mondta, hogy az iszlám az ő számára az utolsó fénysugár. [[Szilágyi György: Egyfolytában hazudsz! Három és fél perce hazudsz!]] Ennyit számítanak a keresztény hagyományok azoknak, akik évekkel ezelőtt még kereszteket állítottak a magyar városokban. Hogy hová jutott a Jobbik, jól érzékelteti a párt szóvivőjének egy friss nyilatkozata, interjúja. Azt mondta, idézem, hogy „korábban nem azok voltunk, akiknek láttattuk magunkat” ő mondta. „Az a retorika, ami ment, nem volt igaz.” folytatta. [[Szávay István: Hagyjuk már ezt! Zaj, felzúdulás a Jobbik soraiban. Az elnök csenget.]] Való igaz, tisztelt jobbikos képviselők, hogy a gárdamellény, a cirmos cica és a turbán háromszögben tényleg nem könnyű eligazodni, ez igaz. [[Dr. Völner Pál: Színészek!]] Bárhogy is legyen, szomorú azt végignézni, hogy egy egykori nemzeti párt végigment a hataloméhség útján, ennek szélén Heller Ágnes, Havas Henrik és Simicska Lajos szorítanak, de nagyon, és önöknek is tudniuk kell, hogy az út végén ott van egy kis kunyhó, benne Gyurcsány Ferenccel. [[Felzúdulás a Jobbik soraiban. Derültség az LMP soraiban. Dr. Hadházy Ákos tapsol. Szilágyi György: Ti jól vagytok?]] És tudják mit? Vona Gábornak valószínűleg igaza van [[Az elnök csenget.]] ez már nem egy jobboldali párt és nem is nemzeti. Ezzel egymillió szavazójukat csapták be [[Közbeszólások a Jobbik és az LMP soraiból.]] és higgyék el, ennek meg is lesz a következménye. Köszönöm, hogy meghallgattak. [[Taps a kormánypártok soraiban. Közbeszólás a Jobbik soraiból: Bravó!]]
Köszönöm szépen, államtitkár úr. Drága Képviselőtársaim! [[Az ellenzéki oldal felé:]] Most higgadjanak le egy percre! [[Z. Kárpát Dániel: Nem könnyű, elnök úr.]] „Akik a kormány szerint nem léteznek” címmel napirend előtti felszólalásra jelentkezett az LMP képviselőcsoportjából Szél Bernadett frakcióvezető asszony. Parancsoljon, frakcióvezető asszony, öné a szó.
Köszönöm a szót, elnök úr. Tisztelt Országgyűlés! Meglehetősen nehezen türtőztettem magam, mert ez, amit itt műveltek, ez a régi politikának a manifesztációja volt. Kezdeményezett a Lehet Más a Politika egy rendkívüli parlamenti ülésnapot abból a célból, hogy megoldjuk a magyar lakhatási válságot. Ez az utolsó alkalmunk ebben az ülésszakban, hogy ezt a döntést meghozzuk, ehhez képest a fideszesek nincsenek a munkahelyükön, és amikor bejönnek, akkor is standup komédiát rendeznek. Jó, hogy 500 forintokat nem kér az államtitkár úr azért, hogy végighallgassuk ezt a képzavaros monológját, amit itt előadott az előző időszakban. Tisztelt Uraim és Hölgyeim! Lakhatási válság van ebben az országban. Itt ülnek velünk ebben a Házban [[Felmutat a karzatra.]] ott a karzaton azok az érintettek, akik azért küzdenek, hogy fedél legyen a fejük fölött, akik azért küzdenek, hogy Magyarországon minden embernek legyen otthona, nemcsak lakása, hanem legyen otthona. Tisztelettel köszönöm, hogy eljöttek hozzánk és itt vannak velünk a magyar parlamentben, és biztosíthatom önöket és minden magyar állampolgárt arról, hogy egy LMP-kormányon nem így fog kinézni a magyar parlament, és ezeket a szánalmas kígyó-béka kiabálásokat egymásra be fogjuk fejezni, mert Magyarországon, a magyar parlamentben a magyar emberek problémáiról kell beszélni. [[Dr. Rétvári Bence: Most el is kezdhetnéd!]] Kettő dolog miatt kezdeményeztük ezt a vitanapot. Az egyik a lakhatási válság megoldása volt, azért, hogy ne féljen több tízezernyi magyar család, hogy három héttel később, a választások után ugye, trükkösen meghúzták a határt újrainduljanak a kilakoltatások. Mert ne legyenek illúzióink, a Fidesz és a KDNP nem megoldotta a devizahitelesek problémáját, hanem a szőnyeg alá söpörte azt a választások végéig. A választások után, ha a Fideszen és a KDNP-n múlik, újra fognak indulni a kilakoltatások, és tekintve, hogy Matolcsy György most is valami 400 milliós kastélyban él, nem gondolom, hogy onnan érzékelni fogja az önök helyzetét. Minden magyar polgártársamhoz beszélek, aki lakhatási válságban van. Abból a kastélyból, tisztelt fideszes államtitkár urak, nem látszik a magyar valóság, nem látszik az, amit én most önöknek föl szeretnék olvasni, mert itt van velünk ebben a Házban, ott a karzaton az az édesanya, aki a Bihari utcából jött és egyébként máshonnan is jöttek családok, akiket kilakoltatás fenyeget -, az az egyedülálló édesanya, aki a téli kilakoltatási moratórium lejártával soron kívül kilakoltatásra kerülhet az önkormányzati lakásból, bérlakásból a kisgyermekével együtt is, noha egyetlen forint tartozásuk nincsen. A választások után, ha önök maradnak kormányon, rá borzalmas idők várnak. És ott van az a négygyermekes édesanya is fönn a karzaton, aki azért küzd, hogy legalább a mostani romos, penészes lakását ne veszítse el. És itt van az a család is, aki rendezni tudta a hátralékát, megtette volna, az önkormányzat nem hagyta, a moratórium végével ők is az utcára kerülhetnek. Én azt szerettem volna kérni önöktől, hogy beszéljünk arról, hogy Matolcsy Györgynél a jegybankban ott van az a 260 milliárd forint, amit egy LMP-kormány egy az egyben a devizahitelesek megsegítésére adna, a károkat tudnánk rendezni. Amíg nincsen meg az európai bírósági döntés, senkit ebben az országban ne molesztáljanak a devizahitelesek közül, mert ezek az emberek ugyanúgy megérdemlik az otthont és a lakást, mint önök vagy mint az államtitkárok, vagy mint a jegybank elnöke, akivel kapcsolatban még egyszer kérdezem és erre válaszoljanak nekem -, hogy gondolják azt, hogy 400 milliós lakásban élhet egy ilyen ember. Hogy képzelik, hogy Kósa Lajos, újabb bukott miniszter 1300 milliárd forintról nem tud elszámolni?! Ott van a másik miniszter, Rogán Antal a helikopterezésével, ott van Semjén Zsolt, aki szarvasvadászaton helikopterezik. Ez mi? Hogy működik ez, tisztelt uraim?! [[13.30]] Nincs itt Orbán Viktor, aki az egész kóceráj vezetője, aki arra képes [[Z. Kárpát Dániel: Szarvast vadászik éppen.]] , hogy március 15-én, a nemzeti ünnepünkön befenyítsen minket, mindenkit, ellenzéki politikust és ellenzéki képviselőket, hogy majd ő fog rajtunk elégtételt venni. Ezek az emberek fognak önökön elégtételt venni, mert ezek az emberek évek óta arra várnak, hogy legyen lakhatásuk, hogy legyen ennivalójuk, a gyereküknek tudjanak egy téli cipőt vásárolni, hogy ne adj’ isten, a Balatonra el tudjon menni nyaralni a család egy hétre nyáron, ezek az emberek fognak önökön elégtételt venni, és ehhez az kell, hogy április 8-án menjünk el elegen szavazni. Szégyen és gyalázat, hogy bejönnek ide az előre megírt papírjaikkal, és nem beszélnek az ügynökaktákról, holott ön is, államtitkár úr, pontosan tudja, hogy az önök választási ígérete volt az, hogy lusztráció és ügynökakták nyilvánossága lesz ebben az országban. Hány embert rejtegetnek? Szita Károly lebukott. Lebukott, hogy őt is rejtegetik. De hányan voltak itt még a magyar parlamentben ügynökmúlttal?! [[Közbeszólás az LMP soraiból: Voltak, vannak még.]] Biztos, hát azért voltak, mert most éppen nincsenek a munkahelyükön sem, bár nem tudom, hogy pontosan kinek dolgoznak, mert akinek ügynökmúltja van, az zsarolható. Ezért LMP-kormányban biztosíthatom az egész országot arról, hogy nem lesznek bukott ügynökök, ugyanis mi megcsináljuk azt, amit a Fidesz megígért és nem csinált meg: az ügynökakták nyilvánosságát és a teljes lusztrációt. Április 8-án az LMP-re kell szavazni [[Dr. Rétvári Bence: Lejárt az idő!]] mert mi tartjuk a szavunkat. Most is tartottuk a szavunkat, a lakhatási válságról beszéltünk, amíg önök összevissza beszéltek egymással. [[Sallai R. Benedek: Úgy van! Taps az LMP soraiban.]]
Köszönöm szépen, frakcióvezető asszony. Kérdezem az államtitkár urakat. [[Jelzésre:]] Rétvári Bence államtitkár úr fog válaszolni frakcióvezető asszony elhangzott napirend előtti felszólalására. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Frakcióvezető Asszony! Tisztelt Ház! Ön azt mondta, hogy véget kell vetni a régi politikának aki a vasárnapját Gyurcsány Ferencnél töltötte, és ott egyeztetett. Ön úgy vetne véget tehát a régi politikának, hogy Gyurcsányhoz jár, vele egyeztet, vele akar koordinálni [[Dr. Józsa István: Az a Vágó volt, te!]] és utána sajtótájékoztatókat tartanak. Nem tudom, hogy Gyurcsány Ferenc barlangjából lehet-e megújítani a magyar politikát, de azt hiszem, hogy ez nem valószínű, és azt hiszem, azzal az LMP is… [[Az elnök csenget. Dr. Szél Bernadett feláll, és a karzatra mutat: Mi a helyzet a lakhatási válsággal? Ne beszéljen mellé! Mondja meg, mit üzen ezeknek az embereknek ott fent! Mondja meg nekik!]] Amivel ön kezdte, frakcióvezető asszony, én is azzal kezdem, és azzal fogom folytatni, amivel ön is folytatta, ha van türelme, hogy itt, a parlamentben megvárja a választ. Tehát ön kijött Gyurcsány Ferenc barlangjából, és meghirdette az új politikát, ami igencsak hitelességi válság.Mit tenne a kormány, és mit tenne az LMP? Nézzük, mit nem tett az LMP azoknak az embereknek az érdekében, akik sorstársaik azoknak, akik fenn ülnek a karzaton! Nem támogatta az LMP az árfolyamgát bevezetését. Nem támogatta az LMP a végtörlesztés lehetőségének a bevezetését. [[Közbeszólás a Jobbik soraiból: Nem az LMP volt kormányon!]] Nem támogatta az LMP a Nemzeti Eszközkezelő megszavazását. [[Dr. Szél Bernadett: Nem! Dr. Fónagy János: Így volt! Így volt!]] Több százezer embert hagyott cserben a Lehet Más a Politika [[Dr. Szél Bernadett: Hazudik! Hazudik!]] mert a kisstílű politikai szembenállás [[Z. Kárpát Dániel: Magatokról beszélj!]] fontosabb volt számára [[Dr. Szél Bernadett: Meddig lesz kilakoltatási moratórium?]] mint bármilyen hitelkárosult érdeke, és csak azért is, mert ez egy kormánypárti, Fidesz-KDNP-javaslat, ezt leszavazta, ahelyett, hogy támogatta volna. [[Közbeszólás a Fidesz soraiból: Úgy van!]] Ha csak a Nemzeti Eszközkezelőt nézem, tisztelt képviselő asszony, amit önök nem támogattak [[Z. Kárpát Dániel: Bankszövetség-paktum! EBRD-paktum!]] 41 960 felajánlást fogadott be, 34 ezer esetében pedig már a pénzügyi rendezés is megtörtént. Ezzel a Nemzeti Eszközkezelő azokhoz az emberekhez hasonló embereken, akik ott fönn ülnek, 150 ezer emberen tudott segíteni, hogy ne kerüljenek az utcára, hanem abban a lakásban, amiben korábban is laktak [[Dr. Szél Bernadett: Mondja ezt a karzaton ülőknek! Z. Kárpát Dániel: Ezt ne mondd majd lakossági fórumon, mert zsebre tesznek!]] , bérlőként ott legyenek. Tudják, mennyit kell fizetniük bérleti díjként ezeknek az embereknek ma átlagosan? 10 905 forintot mindösszesen. Naponta átlagosan száz kérelem érkezik továbbra is, mert naponta átlagosan száz embernek tudunk abban a konstrukcióban segíteni, amit önök, LMP-sek nem szavaztak meg. Az indulás óta 133 milliárd forint költségvetési forrást használtunk fel, és ebből kiváltottunk 314 milliárd forintnyi hitelt és adótartozást. Több százezer emberről beszélhetünk tehát, akik akár a végtörlesztéssel, akár az árfolyamgáttal, akár a Nemzeti Eszközkezelővel meg tudtak menekülni attól, hogy hajléktalanná váljanak, hogy ne legyen lakásuk, ne legyen otthonuk, és ezek egyikét sem támogatták önök. [[Dr. Szél Bernadett: Mit üzen a karzatra?]] De önök már elmondták, hogy mi az LMP-nek viszont a saját lakáspolitikája. Önök megszüntetnék a 10 plusz 10 millió forintos CSOK-támogatást [[Dr. Szél Bernadett: Nem igaz!]] hogy azok a családok, azok a háromgyerekes családok… [[Dr. Hadházy Ákos dr. Rétvári Bence felé indul.]] Képviselő úr, kérem szépen, hogy a helyén maradjon! Elnök úr… [[Dr. Hadházy Ákos dr. Rétvári Bence mögé lép, és válaszának teljes ideje alatt egy „Hazudik a végén is, mert fél” feliratú táblát tart a kezében, miközben dr. Völner Pál halkan beszél hozzá. Dr. Fónagy János: Bohóc! Bohóc! Bohóc! Bohóc! Zaj.]]
Képviselő úr, államtitkár úr, nyugodtan mondja a mondanivalóját, folytassa tovább!
Ameddig képviselőtársam az európai normáknak megfelelő parlamenti ülésvezetést nem tudja figyelembe venni… [[Dr. Hadházy Ákos: Ne hazudjon! Ne hazudjon összevissza!]]
Figyelmeztetem, Hadházy képviselő úr, figyelmeztetem önt… [[Zaj. Dr. Hadházy Ákos: Ne hazudjon!]]
Ha nem megy vissza a helyére… [[Zaj. Dr. Hadházy Ákos: Ne hazudjon!]]
A házszabály értelmében... [[Zaj. Dr. Hadházy Ákos: Ne hazudjon!]]
Ne haragudjon, képviselő úr, emelje fel a frakcióvezetője mögött ezt a táblát, ne mögöttem! [[Zaj. Az elnök csenget. Dr. Hadházy Ákos: Ne hazudjon!]] A saját frakcióvezetője mögött, a saját helyén emelje fel! [[Zaj.]]
Államtitkár úr! [[Zaj.]] Államtitkár úr!
Ön most Simicska Lajoshoz jár, előtte az LMP-hez járt, korábban fideszes volt.
Államtitkár úr!
Ön már minden színben játszott, képviselő úr! A helyén legyen szíves végighallgatni!
Államtitkár úr! Ne folytasson külön partikuláris megbeszélést Hadházy képviselő úrral, hanem folytassa. Önnél van a szó, természetesen be fogom számítani. Elnök urat pedig értesítem arról a rendzavarásról, amit Hadházy képviselő úr gyakran szokása szerint megtesz. Parancsoljon, folytassa!
Hadházy képviselő úr annyira tiszteli azokat az embereket, akik itt ülnek most a karzaton és akik valóban jó páran lakhatási válsággal küzdenek, hogy egy performanszra használja fel ezt az egész felszólalását a saját frakcióvezetőjének [[Z. Kárpát Dániel: Persze, bohóckodunk!]] Nem az emberek problémáját próbálja megoldani, csupán egy pillanatnyi, percnyi hírnévre kíván szert tenni, és a legkisebb mértékben sem érdeklik azok az emberek, akikről ma szó van, akik lakhatási válsággal küzdenek.Tisztelt Képviselőtársaim! Az elmúlt években a Fidesz-KDNP-nek volt köszönhető, hogy a lakhatási válság megelőzése céljából is számtalan ember a rezsicsökkentés révén meg tudott szabadulni attól a felhalmozott rezsitartozásától, amit a korábbi MSZP-SZDSZ-kormány [[Dr. Szél Bernadett: Be sem jártok a munkahelyre!]] csillagokba emelt rezsidíjai miatt kellett hogy felhalmozzon, vagy ilyen helyzetbe került. Rezsicsökkentés nélkül sokkal több ember [[Szávay István: Eleget hazudtál, ülj le!]] , sokkal több ember lenne ma lakhatási válságban. A családok számára óriási eredmény és óriási kedvezmény, hogy 740 ezerrel többen tudnak most már munkabérből költeni a lakhatásukra, és nincsenek kitéve a segélyeknek. Önök nyolc évvel ezelőtt gúnyolódtak és nevettek rajtunk akkor, amikor azt mondtuk, hogy egymillió új munkahelyet teremtünk Magyarországon. Nyolc év alatt 740 ezer új munkahelyet teremtettünk [[Z. Kárpát Dániel: Nem igaz!]] 740 ezerrel kevesebb család van kitéve [[Szávay István: Hazudsz! Megint hazudsz! Közbeszólások a Jobbik soraiból: Ott a tábla mögötted! Dr. Szél Bernadett: Mészárosnak lett új munkahelye! Szabó Szabolcs: A külföldön dolgozókat is beleszámoltátok!]] a lakhatási válságnak, 60 százalékkal keresnek többet ma a magyar emberek, mint nyolc évvel ezelőtt. Persze, jöhet az LMP! Megemelheti majd az adókat, amire készül, nemcsak a CSOK eltörlésére készül, hanem a személyijövedelemadó-kulcsok közé magasabb személyijövedelemadó-kulcsokat fog bevezetni, és az majd el fogja az emberektől venni [[Dr. Szél Bernadett: Félti a fizetését az államtitkár úr!]] ezt a növekményt. El fogja venni ezzel a többletadóteherrel, amit kiszab, és bizony ezek az adócsökkenések és ezek a fizetésemelkedések meg fognak torpanni akkor, ha klasszikus vörös javaslatait az LMP itt be tudja vezetni. [[Zaj.]] [[Zaj.]] Azt hiszem (Zaj.), azt hiszem, hogy az ellenzéki pártok javaslatai akár a családi adókedvezményt is igen nagy veszélybe sodorhatják [[Az elnök a csengő megkocogtatásával jelzi az idő leteltét.]] itt is igencsak veszélyes javaslatai vannak az ellenzéknek. [[Közbeszólások a Jobbik soraiból: Hat perc bőven elég volt!]] Végezetül pedig csak azt mondanám el [[Közbeszólások a Jobbik soraiból, köztük: Nagyon jó volt. Kiváló volt, köszönjük!]] tisztelt képviselőtársaim, hogy az elmúlt években 900 ezer embernek tudott a munkahelyvédelmi akció segíteni [[Zaj. Közbeszólások a Jobbik soraiból, köztük: Ülj már le! Fejezd már be! Lejárt az idő!]] abban segíteni, hogy megőrizze a munkahelyét. [[Taps a Jobbik soraiban. Zaj. Az elnök csenget.]] Ha ma ezeknek az embereknek nem lenne munkahelyük, sokkal inkább ki lennének téve annak, hogy valóban lakhatási válságba kerüljenek [[Közbeszólás a Jobbik soraiból: Ülj le, egyes!]] A lakhatási válság megelőzésének legfontosabb módja az, hogy a Fidesz-KDNP folytassa április 8-a után is a kormányzást. [[Z. Kárpát Dániel: Ne vicceljünk már!]] Köszönöm, hogy meghallgattak. [[Taps a kormánypárti padsorokból.]]
Köszönöm szépen, államtitkár úr. [[Dr. Hadházy Ákos visszatér az üléshelyére. Dr. Völner Pál: Miért nem marad? Dr. Fónagy János: Botrányhős! Bohóc! Dr. Rétvári Bence: Ennyit tudsz! Ennyi vagy!]] Hadházy képviselő úr, a gyűlölet egy rossz tanácsadó, higgye el.Tisztelt Országgyűlés! „Aktuális ügyeink” címmel a Fidesz képviselőcsoportjából Gulyás Gergely frakcióvezető úr jelentkezett napirend előtti felszólalásra. Frakcióvezető úr, öné a szó, parancsoljon!
Tisztelt Elnök Úr! Mindenekelőtt engedje meg, elnök úr és tisztelt Országgyűlés, hogy azt észrevételezzem [[Dr. Szél Bernadett: Hogy a Fidesz nem jött be a munkahelyére!]] hogy a Jobbik és az LMP frakciója az elmúlt 25 percben produkált magatartása alapján nemhogy a kormánypárti vagy kormányzati munkára alkalmatlan, hanem ahhoz képest sem tudnak normálisan viselkedni, hogy a parlamentben az elmúlt 28 évben milyen szokások voltak. [[Taps a kormánypárti padsorokból. Nagy zaj, közbeszólások, köztük Szabó Szabolcs: Legalább bejárnak dolgozni! Közbeszólás az MSZP padsoraiból: Bezzeg, aki nem jön be! Dr. Rétvári Bence: Hol van Vona Gábor? Szabó Szabolcs: Be kell járni dolgozni! Dr. Rétvári Bence: Vona Gábor dolgozik?]] [[13.40]] Kétségkívül most ezt a háziversenyt a Jobbik és az LMP között az LMP nyerte, mert ők mégiscsak egy bohócot is bejuttattak a parlamentbe [[Szabó Szabolcs: A munka nem háziverseny, hanem pénzt kap érte az ember!]] aki táblát tart az államtitkár mögé [[Dr. Józsa István: Bezzeg a Kósa Lajos!]] aminek tartalma legfeljebb az ő politikai, egyébként rendkívül színes politikai tevékenységét minősíti. [[Szilágyi György: Milyen sértettnek tetszik lenni! Nagyon sértődékenynek tetszik lenni! Z. Kárpát Dániel: Szégyelld magad!]]
Frakcióvezető úr, tisztelettel arra kérem, hogy [[Dr. Gulyás Gergely: Ami viszont…]] a napirend előttijét mondja. Köszönöm szépen.
Ami viszont a mostani kezdeményezésre vonatkozik, ott lehet, hogy a Szocialista Párt eddig tapasztalt csendjét annak köszönhetjük, hogy ők is mégiscsak szembesültek azzal, hogy nagyon nehéz nem arcátlanságnak minősíteni azt, hogy ma olyanok írnak alá rendkívüli ülésre vonatkozó kezdeményezést a 13. havi nyugdíj bevezetéséről [[Dr. Józsa István: Akik bevezették! Mi vezettük be!]] akik megszavazták ennek megszüntetését. [[Nagy zaj. Dr. Szakács László: Leszavaztátok!]] Hogy kik azok, akik megszavazták a 13. havi nyugdíjat, akik eltörölték ezt [[Dr. Szakács László: Pontosan, mi vezettük be!]] egész pontosan szeretném mondani: Burány Sándor, Gőgös Zoltán, Gyurcsány Ferenc, Józsa István, Korózs Lajos, Lukács Zoltán, Mesterházy Attila, dr. Oláh Lajos, Tóbiás József, Vadai Ágnes, Varju László és Fodor Gábor. Ők voltak azok, akik annak idején a 13. havi nyugdíj eltörlését megszavazták [[Dr. Józsa István: Mi vezettük be!]] most pedig itt ezt kezdeményezik a választások előtt két héttel. [[Az elnök csenget.]] Ennél arcátlanabb és átlátszóbb politikai akciót nagyon nehezen lehet elképzelni. Azt is egyértelműen látjuk, hogy ezekben az ügyekben nem azért kezdeményezett az ellenzék most ülést, mert bármit el szeretne intézni, hanem még itt a politikai hisztériakeltés lehetőségével szeretne élni. Nagyon kár, hogy erre valószínűleg érdeklődés hiányában nem saját fórumaikat, választási gyűléseiket használják fel, hanem az Országgyűlés nyilvánosságát. Mindezt úgy, hogy egyébként durván megsértik viselkedésükkel is [[Z. Kárpát Dániel: Ti meg bejárhatnátok dolgozni!]] az Országgyűlés méltóságát. Azt is látjuk, hogy ha fontos kérdésekről akarunk beszélni, akkor nem lehet szó nélkül elmenni amellett, hogy egy mai újságcikk tudósítása szerint egyértelmű és az egymást követő harmadik napon ez a harmadik leleplező cikk -, hogy Magyarország szuverenitását milyen veszélyek fenyegetik. Az teszi egyértelművé, hogy Soros György egyik szervezetének a vezetője [[Bangóné Borbély Ildikó: Ott tanult a fél Fidesz-frakció!]] több mint kétezer megbízottja dolgozik itt, Magyarországon az Orbán-kormány megbuktatásán, a milliárdos pénzügyi érdekeinek érvényesítésén [[Z. Kárpát Dániel: Ebből hány ösztöndíjasotok van?]] és annak érdekében ráadásul, hogy anyagi haszonra tegyen szert. Ez, úgy gondolom, egy rendkívül súlyos ügy. Ez a kétezer aktivista, ha egyelőre még nincs az önök soraiban [[Bangóné Borbély Ildikó: Ott ülnek nálatok!]] , akkor a választások tétje az, hogy ha az ellenzék kerülne hatalomra, akkor közülük sokan itt a parlament padsoraiban ülnének. Az ellenzéki pártok egymáshoz való viszonyát nem feladatom nekem hosszan taglalni, de még a balliberális pártok és az LMP is [[Mirkóczki Ádám: Magatokról beszélj már kicsit!]] hogyan tudna vajon egymással együttműködni, ha az egyeztetésükről az egyetlen sajtónyilvános hír az, hogy a volt miniszterelnök ittas volt, vagy nem volt ittas. Az önök egyeztetéséről a sajtóban megjelent egyetlen komoly hír ez volt. Önök akarnak egymással együttműködni? Önök akarnak kormányt alakítani Magyarországon? A Jobbik pedig az elmúlt években olyan pálfordulást produkált, ami a magyar politikában egyedülálló. [[Szilágyi György: A magadéra gondolj!]] Mostanra a korábban a Nemzeti Színháznál tüntető Jobbik [[Szávay István: A haverod már elmondta az előbb!]] Alföldi Róbert lobbistájának állt. A migráció hatásait egyébként korrekt, objektív módon bemutató Lázár-videó után [[Derültség a Jobbik padsoraiból.]] önök kérnek elnézést a bécsiektől? Önök kérnek elnézést a bécsiektől, akiknek a szimpatizánsai két évvel ezelőtt Bécsben paprikasprayt osztogattak, hogy meg tudják védeni önök szerint a bécsiek magukat a migránsoktól? Önök azok, akiknek a választási programjában szerepelt 2014-ben, hogy ügynökszervezetté kell minősíteni a külföldről támogatott szervezeteket [[Z. Kárpát Dániel: A ti választási programotokban mi volt?]] önök azok, akik egy ehhez képest sokkal finomabb és az átláthatóságot szolgáló törvény kapcsán az Alkotmánybírósághoz fordultak. [[Mirkóczki Ádám: A CÖF lenne az első ügynök!]] Azt szeretném csak jelezni, hogy Gyurcsány Ferenc nagyon ritkán mond igazat. [[Dr. Rétvári Bence: Az alkohol segít neki!]] Egy szempontból azonban pontos a politikai meglátása: az önök összefogása, ami most már valóban akár a Jobbiktól Gyurcsány Ferencig is terjedhet, [[Mirkóczki Ádám: Piti tolvajok vagytok!]] káoszt hozna az országra. Ehelyett azt javaslom, hogy védjük meg az ország biztonságát [[Z. Kárpát Dániel: Magatokról egy szót sem beszéltél!]] és őrizzük meg azokat az eredményeket, amelyeket az elmúlt nyolc évben sikerült az országnak elérnie. [[Dr. Józsa István: Kósa Lajos pénzét!]] Köszönöm a figyelmet. [[Taps a kormánypártok padsoraiból.]]
Köszönöm szépen, frakcióvezető úr. A frakcióvezető úr elhangzott napirend előtti felszólalására a kormány nevében Dömötör Csaba államtitkár úr válaszol. [[Mirkóczki Ádám: Nem volt kérdés, nem kell válaszolni!]] Parancsoljon, államtitkár úr, öné a szó.
Tisztelt Elnök Úr! Tisztelt Frakcióvezető Úr! Ön is utalt rá, és valóban igaz, hogy amit most látunk, az egy soha nem látott mértékű beavatkozási kísérlet a magyar választások menetébe. [[Szávay István: Édes istenem!]] Egy kiterjedt hálózat dolgozik azon, hogy térdre kényszerítsenek egy országot [[Szabó Szabolcs: Chemtrail! Mirkóczki Ádám: A CÖF és a Fidesz!]] amely kiáll magáért, és nem akarja hagyni, hogy bevándorlóországot csináljanak belőle. A beavatkozási kísérletek sokféle alakot öltenek [[Mirkóczki Ádám: A NASA is beavatkozik!]] pénzügyi zsarolással, jogi eszközökkel, több ezer fizetett emberrel, álhír- és lejárató kampányokkal akarják megtörni Magyarországot. Ha két röhögés között önöknek van arra [[Bangóné Borbély Ildikó: Nevetés, államtitkár úr!]] idejük, érkezésük, akkor önök is joggal feltehetik a kérdést, hogy vajon mi ennek az oka. Ennek az az oka, hogy most akarják véglegesíteni azokat a terveket jogi értelemben, amelyek állandósítanák a bevándorlást Európában; azokat a terveket, amelyek gyakorlatilag kivennék a nemzetállamok kezéből azt a jogot, hogy kiket engednek be és kivel élnek együtt. [[Mirkóczki Ádám: A rénszarvasokkal!]] Ezeknek a terveknek Magyarország útjában áll, mint ahogy a visegrádi országok is. A beavatkozási kísérletek nagyságrendjét valóban jól jelzi [[Mirkóczki Ádám: A rénszarvasok és a jegesmedvék jönnek!]] hogy Soros György egyik fő embere mai sajtóhírek szerint arról beszélt [[Szávay István: A gyíkemberekről is beszélj!]] , hogy kétezer emberük dolgozik a magyar miniszterelnök ellen. Ami a jogi eljárásokat és a konkrétumokat, az aktualitásokat illeti, az uniós intézmények most akarják véglegesíteni a betelepítésikvóta-programot. [[Demeter Márta: A letelepedési kötvényekről beszélj!]] Ezt meg is üzenték, és írásos javaslat is van róla, a bolgár uniós elnökség kompromisszumosnak mondott javaslata [[Közbeszólás az ellenzéki padsorokból: Be is mutattátok! Dr. Szakács László: 1300-at be is fogadtatok!]] amely azonban nem kompromisszumos javaslat valójában, hanem diktátum. Ez abból is látszik, hogy a belga miniszterelnök világosan megüzente egy interjúban [[Dr. Szakács László: Meg is hajoltatok előtte!]] hogy ultimátumot intéztek a visegrádi országok számára, és ha kell, nélkülük is fognak dönteni [[Szilágyi György: De ti már teljesítettétek a kvótát!]] a betelepítésekről. Jó, ha tudjuk, hogy az Európai Bizottság is kötelező kvótát akar, az Európai Parlament is szavazott már erről [[Szávay István: 1300-at beengedtetek!]] november 16-án, azt támogatta a Magyar Szocialista Párt is, a kvótát egyébként támogatta az LMP is, nézzék meg [[Dr. Szakács László: Hogy Kósa Lajos közjegyzőnél volt! Nem ért rá! Mesterházy Attila: Az 1291 betelepítettről beszélj, és a letelepedési kötvényesekről!]] a képviselőjük nyilatkozatát, így az a helyzet, hogy a kvótapártiaknak már csak a Tanácsban kellene keresztülverniük a kötelező kvótát. Eközben az ENSZ-ben is tárgyalnak egy olyan migrációs egyezményt [[Közbeszólás az MSZP padsoraiból: Ti meg befogadtátok őket!]] , amelynek a fő veszélye az, hogy gyakorlatilag alapjogként tekint a migrációra és a letelepedésre. Ha ezt elfogadják, akkor ez a jövőben hivatkozási alap lehet más nemzetközi szervezetek számára [[Mesterházy Attila: Betelepítettetek 1291 bevándorlót!]] , ez már önmagában is elég ok arra, hogy ezt elutasítsuk. Ahol már megvalósították a betelepítéseket, ott ez egyébként tragikus következményekkel járt. Olaszországban van olyan nem használt laktanya, ahol több ezer bevándorló él. Franciaországban hatósági eszközökkel akarták szétosztani a Calais-ban összezsúfolódott bevándorlókat úgy, hogy egyébként felülírták a helyi tiltakozásokat. Németországban önkormányzatilakás-szerződéseket bontanak fel, mert kell a hely a bevándorlóknak. Csak Münchennek, szeretném az ellenzéki képviselőknek is elmondani [[Mirkóczki Ádám: Csak a Bayern München!]] csak Münchennek 24 ezer bevándorlót kellett befogadnia [[Bangóné Borbély Ildikó: 1300!]] egyetlen év alatt. A riasztó nemzetközi példákat azért hozom fel az önök számára is, mert az ellenzéki pártoknak, az a helyzet, konkrét terveik vannak már arra, hogy hogyan valósítanák meg a betelepítéseket. [[Dr. Szakács László: Ti meg már meg is valósítottátok!]] Karácsony Gergely pártja, aki most éppen az MSZP miniszterelnök-jelöltje, világosan állásfoglalásba adta, hogy meg kellene nyitni a nem használt laktanyákat. [[Bangóné Borbély Ildikó: Már megint itt tartunk!]] Amint erre már utaltam, Olaszországban ez a példa már létezik, tragikus következményekkel. Az egyik külföldről pénzelt aktivista csoport azt is javasolta, hogy ezt terjesszék ki az iskolákra és az óvodákra is. Ha ehhez hozzávesszük, hogy az ellenzék gyakorlatilag egységes abban, hogy a határzárat le kellene bontani, hiába tagadják ezt most, akkor ez eléggé szörnyű összkép. Ilyen körülmények között tényleg azt mondhatjuk, hogy ha valakinek számít az ország biztonsága, ha valaki szeretne fellépni az illegális bevándorlás ellen, akkor csak a kormányra és a kormánypártokra számíthat. Mi minden eszközzel fel fogunk lépni a külföldi beavatkozási kísérletek ellen, és nem fogjuk hagyni, hogy Magyarországból bevándorlóországot csináljanak. Ez az április 8-ai választás fő tétje. [[Mesterházy Attila: Minek engedtétek be a migránsokat?]] Soha nem voltunk ilyen közel ahhoz, hogy miközben a saját kezünkben van a sorsunk, erősebb a függetlenségünk, megvan a függetlenségünk, közben a nagyobb jólétet is sikerülhet kiharcolnunk. De ennek az az előfeltétele, hogy Magyarország nem lehet bevándorlóország. [[Szávay István: Nem lesz!]] Mi ez, ha nem a polgári Magyarország eszménye? Nem fogjuk hagyni, hogy ezt elvegyék tőlünk! Köszönöm, hogy meghallgattak. [[Demeter Márta: Bíróság előtt fogtok felelni! Taps a kormánypárti padsorokból.]] [[13.50]]
Köszönöm szépen, államtitkár úr. Tisztelt Országgyűlés! Ezzel a napirend előtti felszólalások végére értünk. Tájékoztatom önöket, hogy napirend utáni felszólalásra senki sem jelentkezett, és mielőtt továbbmennénk, most van alkalom arra, hogy az Országgyűlés egyetlen Benedekét a mai névnapján felköszöntsem. Isten éltesse! Tisztelt Országgyűlés! A Miskolci Járásbíróság indítványozta Egyed Zsolt jobbikos képviselőtársunk mentelmi jogának felfüggesztését. Felkérem Földi László jegyző urat az irat és az ezzel kapcsolatos intézkedés ismertetésére. Parancsoljon, jegyző úr!
Tisztelt Országgyűlés! Az Országgyűlésről szóló 2012. évi XXXVI. törvény 77. § (1) bekezdésében foglaltak alapján tájékoztatom önöket, hogy a Miskolci Járásbíróság 8.Bpk.75/2018/4. szám alatt indítványozta Egyed Zsolt, Jobbik, országgyűlési képviselő mentelmi jogának felfüggesztését magánvádas ügyben. Ezt megvizsgálás céljából átadtam a Mentelmi bizottságnak. A Mentelmi bizottság megállapította, hogy a feljelentés Egyed Zsolt országgyűlési képviselői megbízatásával összefüggésben, képviselői megbízatásának gyakorlása során, az Országgyűlés plenáris ülésén elhangzott felszólalásán alapul.Az Ogytv. 73. § (1) bekezdésében szabályozott képviselői felelősségmentesség szerint: a képviselő bíróság előtt nem vonható felelősségre a képviselői megbízatásának gyakorlása során a képviselői megbízatásával összefüggésben általa közölt tény vagy vélemény miatt. Erről a Miskolci Járásbíróság elnökét az iratok egyidejű visszaküldésével a bizottság elnöke értesítette.
Köszönöm szépen, jegyző úr. Tisztelt Országgyűlés! Most felkérem Hiszékeny Dezső jegyző urat a mai ülésünk kezdeményezésével kapcsolatos beadvány ismertetésére. Parancsoljon, jegyző úr, öné a szó.
Tisztelt Országgyűlés! Bejelentem, hogy 43 képviselő az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte a gyermekes családok hajléktalanságának a megelőzéséhez szükséges egyes törvénymódosításokról szóló T/20124. számú; az állambiztonsági múlt átláthatóvá tételéről, valamint az állampárti vezetők és a diktatúra állambiztonsága hivatásos állományának egyes közhivatalok viseléséből való kizárása érdekében szükséges törvénymódosításokról szóló T/19984. számú; a nyugdíjak 13. havi külön juttatással történő kiegészítése érdekében a társadalombiztosítási nyugellátásról szóló 1997. évi LXXXI. törvény módosításáról szóló T/18781. számú; a kormányzat által indokolatlanul magasan tartott energiaárak igazságos csökkentése érdekében a rezsicsökkentések végrehajtásáról szóló 2013. évi LIV. törvény módosításáról szóló T/19752. számú; és az adósságcsapdába került személyek megsegítéséről, valamint a végrehajtási eljárásokkal járó terheik enyhítéséről szóló T/20125. számú előterjesztések megtárgyalása érdekében.
Köszönöm szépen, jegyző úr. Tisztelt Képviselőtársaim! 13 óra 54 perc van. Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást. Kérem, kézfelemeléssel szavazzanak! [[Szavazás.]] Szemmel látható, hogy az Országgyűlés nem határozatképes, ezt tudom innen megállapítani. Tisztelettel bejelentem, hogy Gulyás Gergely frakcióvezető úr az ülés megkezdése előtt levélben kezdeményezte a szavazás szavazatszámláló gép alkalmazásával történő megismétlését. Az indítványnak megfelelően most kérdezem a tisztelt Országgyűlést, elfogadja-e az elnöki jogkörben előterjesztett napirendi javaslatot. Kérem, szavazatszámláló gépük alkalmazásával szavazzanak! [[Szavazás.]] Köszönöm szépen. Megállapítom, hogy a napirend elfogadása során az Országgyűlés 29 igen szavazattal, ellenszavazat és tartózkodás nélkül döntött. Ez a 29 szavazat nem elégséges ahhoz, hogy az Országgyűlés érvényes döntést hozzon, mert nem határozatképes. Ennek megfelelően a házszabály 14. § (2) bekezdése alapján majd megállapíttatom a mai ülésről hiányzó képviselők névsorát, és a házszabály rendelkezése alapján elfogadott napirendi javaslat hiányában a napirend egyetlen pontja sem tárgyalható. Megköszönöm munkájukat. Mindenkinek szép napot kívánok, az ülést bezárom.